Informácia  o projekte zavádzania dokladov európskeho formátu v SR a zavádzania prvkov biometrie, vrátane vývoja príjmov a výdavkov podľa jednotlivých prvkov realizácie projektu minimálne do roku 2008 na Ministerstve vnútra SR
 
 Slovenská republika v prístupovom procese k Európskej únii a nadväzne podľa Zmluvy o pristúpení k Európskej únii prijala záväzok vydávať nové osobné doklady formátu EÚ. 

V súvislosti s prijatím týchto záväzkov bolo nevyhnutné zmeniť celý systém vydávania dokladov zo súčasného decentralizovaného systému s vydávaním a personalizáciou  papierových dokladov na pracoviskách Policajného zboru na celom území Slovenskej republiky na centralizované riešenie personalizácie dokladov v Národnom personalizačnom centre Ministerstva vnútra SR v Bratislave. Tento proces nebolo možné zabezpečiť súčasným informačným systémom a technologickou infraštruktúrou Ministerstva vnútra SR. Z tohto dôvodu bolo nevyhnutné vytvoriť novú technologickú architektúru systémov Ministerstva vnútra SR potrebných na vydávanie osobných dokladov. 

V rezorte Ministerstva vnútra SR bolo potrebné zabezpečiť komplexné riešenie, ktoré pokryje celú šírku problematiky vydávania dokladov od prijatia žiadosti a zberu údajov od občanov, výrobu čistopisov dokladu, skladovanie, personalizáciu čistopisu dokladu, prepravu a výdaj občanom, vrátane sledovania životného cyklu dokladov, ochranu osobných údajov, ochranu proti zneužitiu informačného systému, kontrolu oprávnenia vydať osobe žiadaný doklad a taktiež kontrolu pravosti a platnosti dokladov vo vnútrozemí a na štátnych hraniciach Slovenskej republiky. 

Zabezpečenie samotného vydávania nových dokladov formátu EÚ bolo podmienené:

1.	vybudovaním Národného personalizačného centra Ministerstva vnútra SR, 
2.	vybudovaním jednotných pracovísk pre príjem žiadostí, zber údajov a vydávanie dokladov,
3.	vybudovaním Výpočtového strediska Ministerstva vnútra SR a  s tým súvisiacim zabezpečením technických a programových prostriedkov,
4.	vybudovaním ďalších informačných systémov nevyhnutných pre komplexné zabezpečenie vydávania osobných dokladov,
5.	zrealizovaním podporných technologických projektov,
6.	zabezpečením čistopisov dokladov.

Celý tento komplexný informačný systém na vydávanie a správu osobných dokladov formátu EÚ musí pracovať nepretržite a v reálnom čase. Vzhľadom na charakter a kvalitu  používaných lokálnych, morálne a fyzicky zastaralých riešení, ktoré nebolo možné ďalej využiť,  bolo nutné celý systém vybudovať nanovo.

1.	Národné personalizačné centrum Ministerstva vnútra SR

Národné personalizačné centrum Ministerstva vnútra SR (ďalej len „NPC“) sa začalo budovať v roku 2004 s cieľom zabezpečiť centralizovanú personalizáciu dokladov Slovenskej republiky formátu EÚ podľa požiadaviek Európskej únie a príslušných štandardov. Objekt pre NPC bol vybratý v areáli Strednej odbornej školy Policajného zboru v Devínskej Novej Vsi. Objekt bolo treba komplexne zrekonštruovať, aby vyhovoval potrebám inštalovanej personalizačnej technológie, objektovej a fyzickej bezpečnosti.

Zároveň bolo potrebné vytvoriť aplikačné programové vybavenie na riadenie skladového hospodárstva, procesu personalizácie a jeho on-line pripojenie na aplikačné programové vybavenie registra obyvateľov a správnych agend a jednotné pracoviská pre príjem žiadostí a zber údajov, vrátane služieb s tým súvisiacich (školenia personálu a pod.). Koncepcia vydávania dokladov formátu EÚ na území Slovenskej republiky s on-line kontrolami a centralizovanou personalizáciou na jednom režimovom pracovisku (čistopisy po prevzatí od výrobcu neopustia režimové pracovisko NPC) a sledovanie celého životného cyklu každého čistopisu dokladu je jedným z hlavných prvkov bezpečnosti na minimalizáciu rizika zneužitia informačného systému a čistopisov pre trestnú činnosť.

V NPC sa realizuje personalizácia dokladov laserovým gravírovaním a atramentovou tlačou, vstupná a výstupná kontrola dokladov,  príprava personalizovaných dokladov na distribúciu na jednotné pracoviská v Slovenskej republike, ako aj skladovanie dodaných čistopisov jednotlivých druhov dokladov. Budovanie NPC prebiehalo etapovite podľa zavádzania vydávania jednotlivých nových typov dokladov. 

Vodičské preukazy sa začali personalizovať v NPC od 1. augusta 2004. K tomuto dátumu bola zabezpečená komplexná rekonštrukcia budovy, inžinierske siete, informačný systém, personalizačná linka, skladové a technologické priestory a personál pre prevádzku NPC. 

V súvislosti s vydávaním cestovných dokladov formátu EÚ od 1. apríla 2005 bolo potrebné rozšíriť personalizačné pracovisko o personalizačné linky na pasové knižky, technické a programové vybavenie a doplnenie personálu na vydávanie cestovných dokladov.

V súvislosti s vydávaním nových občianskych preukazov formátu EÚ bude potrebné rozšíriť personalizačné pracovisko na zabezpečenie vydávania nových občianskych preukazov formátu EÚ. Nový občiansky preukaz bude laserovo gravírovaná polykarbonátová karta podobne ako vodičský preukaz. Zároveň budú v NPC personalizované aj povolenia na pobyt cudzincov vo forme polykarbonátovej karty, ktorá sa doteraz realizuje u externého dodávateľa v Rakúsku. Vybudovanie tejto etapy NPC bude prebiehať do 1. júla 2006. V rokoch 2006 až 2008 sú vyčlenené prostriedky na pozáručný servis a údržbu programového vybavenia a personalizačných zariadení.

2.	Jednotné pracoviská pre príjem žiadostí, zber údajov a vydávanie dokladov

Jednotné pracoviská slúžia na príjem žiadosti na vydanie dokladu od občanov, overenie totožnosti občana, vykonanie lustrácie voči policajným systémom a súdnym rozhodnutiam, skontrolovanie správnosti uvedených osobných údajov voči registru obyvateľov, zosnímanie fotografie, podpisu a následne vydanie personalizovaných dokladov občanom. 

Pre zavedenie vodičských preukazov formátu EÚ boli k 1. máju 2004 v 76 lokalitách na území SR zriadené pracoviská na príjem žiadostí a výdaj dokladov občanom. V rámci projektu boli pracoviská vybavené výpočtovou technikou, fotografickými kabínkami, čítačkami dokladov, prislúchajúcim aplikačným programovým vybavením a boli realizované inštalácie a školenia. Pred zavedením vydávania nových vodičských preukazov boli vykonané potrebné inštalácie a školenia.

V súvislosti s vydávaním cestovných dokladov formátu EÚ boli uvedené pracoviská dovybavené potrebnou technikou vrátane špecializovaných tlačiarní na dotlač údajov do cestovných pasov. Rovnako ako pri zavedení vydávania vodičských preukazov boli pred zavedením vydávania cestovných dokladov vykonané potrebné inštalácie a školenia. Táto etapa budovania jednotných pracovísk bola ukončená 1. apríla 2005. 

V súvislosti s plánovaným vydávaním občianskych preukazov formátu EÚ sa od 1. júla 2006 pripravuje technické a programové dovybavenie všetkých jednotných pracovísk, vrátane potrebných inštalácií a školení. V rokoch 2006 až 2008 sú vyčlenené prostriedky na pozáručný servis a údržbu zariadení a programového vybavenia jednotných pracovísk.

3.  Výpočtové stredisko

Cieľom projektu bolo vybudovanie pracoviska pre vývoj, testovanie a prevádzku informačných systémov Ministerstva vnútra SR pre potreby vydávania osobných dokladov. Základnou požiadavkou bolo zabezpečiť technologickú infraštruktúru pre prevádzku komplexného informačného systému pozostávajúcu najmä z aplikačných a databázových serverov, diskových polí na uloženie dát, automatizovaných zariadení pre zálohovanie a archiváciu dát, komunikačnej infraštruktúry, bezpečnostných prvkov, helpdesku pre podporu používateľov, centralizovaného systému manažmentu systémov a používateľov. Zároveň bolo nutné zabezpečiť nepretržitú prevádzku, vysokú dostupnosť a bezpečnosť údajov. Pre zabezpečenie priestorov výpočtového strediska bola vykonaná rekonštrukcia budovy Ministerstva vnútra SR v Banskej Bystrici a od  1.mája 2004 bolo zriadené výpočtové stredisko na zabezpečenie aplikačného programového vybavenia na vydávanie vodičských preukazov. 

V súvislosti so zavedením vydávania cestovných dokladov formátu EÚ bolo od 1. mája 2005 zabezpečené zvýšenie kapacity diskových polí pre uloženie dát vo výpočtovom stredisku.  

Na zabezpečenie vydávania nových občianskych preukazov formátu EÚ od 1. júla 2006 bolo potrebné z dôvodu zvýšenia kapacity výpočtového strediska realizovať doplnenie počtu a upgrade serverov a súvisiacej technológie a pre zabezpečenie spoľahlivosti prevádzky boli zdvojené kľúčové komponenty technologickej infraštruktúry výpočtového strediska. 

4.	Ďalšie informačné systémy nevyhnutné pre komplexné zabezpečenie osobných dokladov 

a) Register obyvateľov a správne agendy

Informačný systém Register obyvateľov a správnych agend je základom štátneho informačného systému. Predstavuje ucelenú databázu údajov o obyvateľoch Slovenskej republiky a je nevyhnutnou súčasťou technologickej architektúry informačných systémov Ministerstva vnútra SR, potrebných na vydávanie osobných dokladov. V súvislosti so zavedením vydávania dokladov formátu EÚ bolo potrebné vybudovať nový informačný systém správnych agend. V rokoch 2007 a 2008 sa vyčlenia len prostriedky pre zabezpečenie pozáručného servisu a údržby.

b) Informačný systém evidencie motorových vozidiel

Pre zabezpečenie vydávania nových osvedčení o evidencii motorových vozidiel je realizovaná náhrada súčasného nevyhovujúceho informačného systému. Nový informačný systém evidencie vozidiel bude od júla 2006 zabezpečovať centrálnu evidenciu a vydávanie osvedčení o evidencii motorových vozidiel. Jeho použitie bude umožňovať elektronickú výmenu údajov medzi informačnými systémami v rámci rezortu Ministerstva vnútra SR a taktiež s inými oprávnenými subjektami štátnej správy.

c) Informačný systém falošných a pozmeňovaných dokladov

V rámci tohoto projektu bude v roku 2006 upravený informačný systém evidencie falošných a pozmeňovaných osobných dokladov vrátane evidovania vzorových dokladov a ochranných prvkov na nových osobných dokladoch formátu EÚ. 

5.	Podporné technologické projekty

Pre potreby fungovania komplexného systému vydávania dokladov formátu EÚ bolo potrebné zrealizovať okrem základných vyššie uvedených projektov aj ďalšie podporné projekty a to konkrétne:

a) Rozšírenie komunikačnej infraštruktúry jednotných pracovísk

Na zabezpečenie prenosu údajov zo 76 jednotných pracovísk nachádzajúcich sa na okresných riaditeľstvách Policajného zboru a detašovaných pracoviskách je používaná dátová komunikačná sieť Ministerstva vnútra SR MV NET. Nakoľko v  48 prípadoch nebola postačujúca kapacita komunikačnej siete aj pre potreby jednotných pracovísk vyžadujúcich prenos grafických informácií, bolo zriadených ďalších 48 nových komunikačných pripojení. 

b) Technologické projekty 

Pre zabezpečenie  bezporuchového chodu komplexného systému pre vydávanie osobných dokladov je nevyhnutné realizovať množstvo podporných technologických projektov z ktorých je potrebné spomenúť najmä realizáciu nasledovných úloh:

•	rozšírenie technologickej infraštruktúry budov KR PZ a OR PZ v ktorých sa nachádzajú jednotné pracoviská. Dôvodom je zabezpečiť dostatočný počet prípojných miest pre rozšírený počet pracovísk vybavených výpočtovou technikou v budovách, zvýšenie kapacity dátových prenosov (hlavne prenosy grafických súborov s fotografiami a podpismi žiadateľov o doklad) a odstránenie výpadkov v prevádzke jednotných pracovísk zapríčinených poruchami zastaralých zariadení,
•	pre zabezpečenie spustenia nových etáp projektov je potrebné zabezpečiť zhranie údajov zo starých systémov, ich úpravu a migráciu do nových systémov. Je tiež potrebné riešiť vytvorenie skúšobných dát pre vývojové a testovacie činnosti,
•	zriadenie záložného výpočtového strediska vrátane budovy je potrebné pre zabezpečenie prevádzky komplexného systému vydávania dokladov v prípade vážnych havarijných stavov. V budove záložného výpočtového strediska bude umiestnená technológia zo súčasného výpočtového strediska a doplnená o nevyhnutné komponenty. Tým bude zabezpečené pokračovanie prevádzky a ochrana záložných kópii dát v prípade vážnych havárií, požiaru, teroristického útoku a prírodných katastrof,
•	vykonanie externého bezpečnostného auditu za účelom eliminácie rizík vyplývajúcich z možného zneužitia informačného systému, ochrany dát a zabezpečenia ochrany osobných údajov,
•	zavedenie centrálnej správy používateľov a prístupov k dátam,
•	zabezpečenie systému riadenia kvality prevádzky - systému monitorovania a riadenia prevádzky aplikácií a technologickej infraštruktúry,
•	rozšírenie počtu licencií antivírových programov, firewalls a zabezpečenie ich pravidelného upgrade je potrebné pre ochranu koncových pracovných staníc na jednotných pracoviskách a pre ochranu centrálneho systému vo výpočtovom stredisku.

6. Náklady na čistopisy dokladov a predpokladané príjmy štátneho rozpočtu

Ministerstvo vnútra SR  je zodpovedné za vydávanie dokladov formátu EÚ ku ktorým sa zaviazala Slovenská republika v prístupovej zmluve k Európskej únii. Slovenská republika začala postupne vydávať tieto doklady v uvedených termínoch: 

1.	vodičský preukaz 				1. máj 2004
2.	cestovný pas					1. apríl 2005
3.	povolenie na pobyt vo forme nálepky	1. máj 2004
4.	povolenie na pobyt vo forme ID kart	y	1. máj 2004
5.	formulár pre udelenie víza			1. máj 2004
6.	víza						1. máj 2004
7.	európsky zbrojný pas				1. máj 2004
8.	osvedčenie o evidencii vozidiel		1. marec 2005

Pre rok 2006 je naplánované začatie vydávania nasledovných dokladov, ktoré sú v štádiu prípravy:

9.	občianske preukazy 				1. júl 2006
10.	cestovné pasy s biometrickými prvkami 	1. september 2006

Vývoj nákladov na čistopisy a príjmov do štátneho rozpočtu zo správnych poplatkov za roky 2004 až 2008 sú uvedené v prílohách č. 1a a č.1b. 
 
a)  Povolenie na pobyt vo forme nálepky

Tieto doklady  sa vydávajú  od 1. mája 2004 v súlade s Nariadením ES č. 1030/2002 Rady z 13. júna 2002 k jednotnému stvárneniu povolení na pobyt pre občanov tretích krajín. Povolenie na pobyt vo forme nálepky sa vydáva cudzincovi, ktorému bolo udelené povolenie na prechodný pobyt.
 
V predpokladanom príjme štátneho rozpočtu je premietnutá novela zákona č. 145/1995 Z. z. o správnych poplatkoch v znení neskorších predpisov, ktorou sa navrhlo zvýšenie základného správneho poplatku za vydanie povolenia na pobyt vo forme nálepky zo 100 Sk na 500 Sk s účinnosťou od 1. januára 2006.

b)	Povolenie na pobyt vo forme ID karty

	Tieto doklady sa vydávajú od 1. mája 2004 v súlade s Nariadením ES č. 1030/2002 Rady z 13. júna 2002 k jednotnému stvárneniu povolení na pobyt pre občanov tretích krajín.
Doklad o povolení na pobyt vo forme identifikačnej karty vystaví policajný útvar cudzincovi, ktorému bolo udelené povolenie na trvalý pobyt, občanovi členského štátu Európskeho hospodárskeho priestoru, ktorému bolo udelené povolenie na trvalý pobyt, príslušníkovi ozbrojených síl, civilnej zložky ozbrojených síl alebo ich rodinným príslušníkom, ktorí majú právo na pobyt na základe Zmluvy medzi štátmi, ktoré sú členmi Severoatlantickej zmluvy a inými štátmi zúčastnenými v Partnerstve za mier a cudzincovi, ktorému bol udelený azyl.

V predpokladanom príjme štátneho rozpočtu je premietnutá novela zákona č. 145/1995 Z. z. o správnych poplatkoch v znení neskorších predpisov, ktorou sa navrhlo zvýšenie základného správneho poplatku za vydanie povolenia na pobyt vo forme nálepky zo 100 Sk na 500 Sk s účinnosťou od 1. januára 2006. 

c)	Víza	

Víza sa vydávajú od 1. mája 2004 v súlade s Nariadením ES č. 1683/95 Rady z 29. mája 1995 o jednotnom stvárnení víz. Na základe kúpnej zmluvy na dodanie víz vo forme nálepky a formulára na víza Slovenskej republiky formátu Európskej únie Ministerstvo vnútra SR zabezpečilo 1 500 ks predmetných dokladov.
      
d)	Formulár pre udelenie víza

Formulár pre udelenie víza sa vydáva od 1. mája 2004 v súlade s Nariadením Rady (ES) 333/2002 z 18. februára 2002 o formuláre na udelenie víza, ktorý udeľujú členské štáty držiteľovi  cestovného  dokladu,  ktorý  príslušný  členský  štát  neuznáva.  Na základe kúpnej zmluvy na dodanie víz vo forme nálepky a formulára na víza Slovenskej republiky formátu EÚ zabezpečilo Ministerstvo vnútra SR  2 000 ks formulárov.
    
Za formulár na udelenie víza sa neplatí správny poplatok a teda z toho neplynú príjmy do štátneho rozpočtu.
 
e)	Európsky zbrojný pas

Európsky zbrojný pas sa vydáva od 1. mája 2004 v súlade so smernicou Rady ES                    č. 91/477/EHS z 18.júna 1991 o kontrole nadobúdania a držania zbraní. Smernica rady z 18. júna 1991 o kontrole nadobúdania a držby zbraní (91/477/EHS) v prílohe č. II stanovuje presne položky, ktoré musí obsahovať európsky zbrojný pas a neustanovuje zavedenie biometrických znakov do týchto dokladov. Z uvedeného dôvodu sa so zavádzaním biometrie do týchto dokladov neuvažuje.
 
f)	Vodičský preukaz

Slovenská republika začala vydávať vodičské preukazy formátu EÚ od 1. mája 2004. Tieto doklady sa vydávajú v zmysle smernice Rady 91/439/EHS o vodičských preukazoch v znení smernice 96/47/ES a v súlade s normami ISO 7810 a ISO 7816-1. Európska únia v súčasnosti pripravuje novú smernicu o  jednotných vodičských preukazoch Európskej únie. V súčasnosti je návrh smernice predmetom legislatívneho procesu v príslušných orgánoch Európskej únie. Podľa návrhu smernice je termín nadobudnutia účinnosti 2 roky po jej zverejnení v úradnom vestníku Európskej únie. Predpokladá sa, že to bude najskôr v roku 2008.  V súčasnosti návrh nariadenia neuvažuje o zmene formátu vodičského preukazu ani o zavedení čipu alebo biometrických údajov do dokladu. Z toho dôvodu sa predpokladá, že jeho zavedenie počas desiatich rokov od prijatia nariadenia nebude mať zvýšené nároky na štátny rozpočet.
 
g)	 Cestovný pas

Slovenská republika sa v rámci integračného procesu k vstupu do Európskej únie zaviazala realizovať požiadavky a odporúčania týkajúce sa zabezpečenia vyššej bezpečnosti a ochrany nových  cestovných dokladov stanovených Rezolúciou zástupcov vlád členských štátov, ktorí sa zišli v rámci Rady zo 17. októbra 2000, ktorou sa menia a dopĺňajú rezolúcie z 23. júna 1981, z 30. júna 1982, zo 14. júla 1986 a z 10. júla 1995 pokiaľ ide o ochranné znaky pasov a iných cestovných dokladov (2000/C 310/01) s termínom začatia vydávania 1. januára 2005 (materiál CONF- Sk 31/02) a v  súlade s  hodnotením od Poslednej správy Misie Slovenskej republiky pri Európskych spoločenstvách č. 7613/2002 BESMII zo dňa 9. októbra 2002. Realizácia tohto záväzku je nevyhnutne podmienená   prijatím   zmien   a doplnkov   súčasnej   platnej   právnej  úpravy.  Uznesením  vlády Slovenskej republiky č. 470 zo dňa 11. júna 2003 k návrhu projektu nových cestovných dokladov Slovenskej republiky formátu EÚ bol schválený zámer projektu nových cestovných dokladov. 
V súvislosti s vydávaním cestovných dokladov s biometrickými údajmi bude potrebné doplniť materiálno technické vybavenie prístrojmi na snímanie biometrických údajov. 

h)	Občiansky preukaz

Zavedenie nového občianskeho preukazu formátu EÚ vyplynulo pre Slovenskú republiku z potreby splnenia minimálnych bezpečnostných noriem uvedených v Rezolúcii zástupcov  vlád  členských   štátov,  ktorí  sa  zišli v  rámci  Rady  zo  17. októbra 2000 č. 2000/C 310 v znení neskorších rezolúcií. Táto rezolúcia bola prijatá z dôvodu boja proti falšovaniu dokladov, ako dôležitého prvku boja proti organizovanému zločinu a nelegálnemu prisťahovalectvu do členských štátov Európskej únie. Členské štáty Európskej únie považujú boj proti falšovaniu dokladov za obzvlášť dôležitý aspekt svojich spoločných záujmov. Z uvedeného dôvodu je žiadúce, aby nové občianske preukazy formátu EÚ spĺňali najvyššie možné požiadavky pokiaľ ide o ochranu proti falšovaniu a aby úprava dokladu a ochranné prostriedky, ktoré obsahujú, zabezpečovali rýchle rozpoznanie pokusov o falšovanie nového občianskeho preukazu  formátu EÚ. Zástupcovia vlád členských štátov Európskej únie, ktorí sa zišli v rámci Rady sa v rezolúcii dohodli na zavedení minimálnych bezpečnostných noriem pri výrobe a vydávaní nových občianskych preukazov pri najbližšej možnej príležitosti, najneskôr však 1. januára 2006 (z dôvodu námietok uchádzačov a následného opakovania verejného obstarávania je predpoklad vydávania nových dokladov v SR k termínu  1. júl 2006). Rezolúcia uvádza minimálne bezpečnostné požiadavky pre nové občianske preukazy formátu EÚ pre oblasť materiálu, tlače, ochrany proti fotokopírovaniu a techniky vydávania.

V čl. 1 ods. 3 nariadenia Rady (ES) č. 2252/2004 o normách pre bezpečnostné znaky a biometriu v pasoch a cestovných dokladoch  vydávaných členskými štátmi sa uvádza, že toto nariadenie sa neuplatňuje na preukazy totožnosti vydávané členskými štátmi svojim štátnym príslušníkom. Slovenská republika preto neuvažuje s vydávaním občianskych preukazov s biometriou.

Ministerstvo vnútra SR vypracovalo návrh zákona o občianskych preukazoch a o zmene a doplnení niektorých zákonov na základe plánu legislatívnych úloh vlády Slovenskej republiky na rok 2005, s navrhnutým termínom účinnosti zákona od 1. júla 2006. 

Zmenou zákona č. 145/1995 Z. z. o správnych poplatkoch v znení neskorších predpisov bol zvýšený správny poplatok za vydanie občianskeho preukazu od 1. januára 2006 z 50 Sk na 150 Sk. 

Nový zákon o občianskych preukazoch a o zmene a doplnení niektorých zákonov bude mať finančné dôsledky na rozpočet kapitoly MV SR najmä v súvislosti so zabezpečením techniky, ktorá súvisí s vydávaním nových občianskych preukazov formátu EÚ a taktiež aj v súvislosti so zabezpečením čistopisov nových občianskych preukazov formátu EÚ. Na dobudovanie Národného personalizačného centra na personalizáciu nových občianskych preukazov formátu EÚ sú potrebné finančné prostriedky na rozšírenie technologických zariadení na personalizáciu dokladov a aplikačné a licenčné programové vybavenie, vybudovanie jednotných pracovísk na zber žiadostí a vydávanie občianskych preukazov, upgrade výpočtového strediska v súvislosti s vydávaním občianskych preukazov, úpravu registra obyvateľov a správnych agend, rozšírenie komunikačnej infraštruktúry  OR PZ pre potreby zriadenia jednotných pracovísk. 

i)	Osvedčenie o evidencii.

Slovenská republika začala vydávať osvedčenie o evidencii formátu EÚ od 1. marca 2005. Čistopisy nového dokladu vrátane finančného krytia zabezpečuje Ministerstvo dopravy, pôšt a telekomunikácii SR.

Zavedenie biometrických údajov do cestovných dokladov

Nariadenie Rady č. 2252/04 o normách pre bezpečnostné znaky a biometriu v pasoch a cestovných dokladoch vydávaných členskými štátmi je pre Slovenskú republiku záväzné. V zmysle predmetného nariadenia je Slovenská republika povinná najneskôr od 1. septembra 2006 zaviesť do dátového nosiča umiestneného v cestovnom doklade prvý biometrický prvok, ktorým je podoba tváre a druhý biometrický údaj – odtlačky oboch ukazovákov najneskôr do 36 mesiacov od schválenia dodatočnej technickej špecifikácie na biometriu odtlačkov prstov (technická špecifikácia nie je zatiaľ schválená).

 Z nerešpektovania záväzného termínu vyplývajúceho z predmetného nariadenia by mohli pre Slovenskú republiku vyplynúť negatívne dôsledky a to, že európska komisia podľa čl. 222 Zmluvy o založení Európskeho spoločenstva môže podať žalobu na Slovenskú republiku a taktiež môže nastať situácia, že ak nedôjde k zažalovaniu zo strany Európskej komisie má právo Slovenskú republiku zažalovať ktorýkoľvek iný štát Európskeho spoločenstva.

Ministerstvo vnútra SR vypracovalo technickú špecifikáciu  cestovného pasu s biometriou  a taktiež technickú špecifikáciu cudzineckého pasu a cestovných dokladov pre cudzincov. V spolupráci s konzulárnym odborom Ministerstva zahraničných vecí SR dopracovalo technickú špecifikáciu diplomatického pasu a služobného pasu. Technické špecifikácie boli odovzdané na ďalšie konanie súvisiace so zabezpečením cestovných dokladov Slovenskej republiky s biometriou formátu EÚ.

Oznámenie o vyhlásení verejného obstarávania na cestovné doklady s biometrickými prvkami na báze hrubého polykarbonátu podľa normy ISO 7810, technické riešenie personalizácie cestovných dokladov s biometrickými prvkami a technické riešenie kontroly biometrických údajov v cestovných pasoch bolo uverejnené vo verejnom vestníku Európskych spoločenstiev 28. 1. 2006 pod číslom 2006/S 19-020954.

Celkové náklady na dobudovanie komplexného riešenia vydávania dokladov formátu EÚ pre potreby zavedenia biometrických údajov v cestovných pasoch sú odhadované na 760 mil. Sk. Ceny budú upresnené na základe výsledkov verejných obstarávaní. Všetky tieto projekty musia byť zrealizované do 1. septemba 2006 tak, aby umožňovali začatie vydávania cestovných pasov s biometrickými údajmi EÚ v stanovenom termíne 1. septembra 2006.

Pre zabezpečenie vydávania cestovných pasov s biometrickými údajmi bude potrebné stávajúce systémy rozšíriť o funkcionalitu spracovania biometrických prvkov:

a)	Národné personalizačné centrum

V rámci tohto projektu bude potrebné upraviť a doplniť personalizačnú linku na cestovné doklady so zabudovaným čipom. Do čipu sa budú v NPC nahrávať osobné dáta držiteľa, biometrické údaje tváre a bezpečnostné prvky pre ochranu údajov a čipu proti zneužitiu, na čo bude potrebné v spolupráci s Národným bezpečnostným úradom vytvoriť bezpečnostný systém s medzinárodným prepojením. 

V rámci tejto etapy bude pripravené také technologické riešenie, ktoré umožní do budúcna len s malými programovými úpravami doplniť aj otlačky prstov ako ďalší povinný biometrický prvok. 

b)	Jednotné pracoviská pre zber žiadostí, údajov a vydávanie osobných dokladov

V rámci tohoto projektu na základe nariadenia Rady (ES) č. 2252/04 z 13. 12. 2004 a rozhodnutia komisie ES zo dňa 28. 2. 2005, kde sú určené technické špecifikácie, realizované doplnenia technickými prvkami a súvisiacim programovým vybavením pre snímanie biometrických prvkov tváre pre potreby vydávania pasov s biometrickými prvkami od 1. 9. 2006 a do 36 mesiacov od schválenia technickej špecifikácie pre biometrické prvky – odtlačky prstov, bude potrebné doplniť pracoviská o snímače otlačkov prstov a  modifikovať aplikačné programové vybavenie pre snímanie biometrie otlačkov prstov. 

c)	Výpočtové stredisko

Pre potreby  vydávania cestovných dokladov formátu EÚ s biometriou od                   1. septembra 2006 je potrebné (z dôvodu nasadenia nových aplikácií s implementovaným elektronickým podpisom) vykonanie rozšírenia výkonu výpočtového strediska pre potreby prevádzky podpisovacích a overovacích modulov aplikácií využívajúcich elektronický podpis. 

d)	Pracoviská kontroly dokladov

Po začatí vydávania dokladov je potrebné v roku 2007 vybrané pracoviská vykonávajúce kontrolu cestovných dokladov a to konkrétne:

•	oddelenie analýzy cestovných dokladov a odbor cudzineckej polície Úradu hraničnej a cudzineckej polície prezídia Policajného zboru,
•	oddelenia hraničnej kontroly a oddelenia hraničnej polície Policajného zboru,
•	oddelenia cudzineckej polície,
•	oddelenia azylu Policajného zboru a útvary policajného zaistenia,
•	jednotné pracoviská pre príjem žiadostí a vydávania dokladov,
•	pracovisko Národného personalizačného centra,
•	a pracoviská Kriminalisticko expertízneho ústavu Policajného zboru

vybaviť aj zariadeniami na kontrolu osobných údajov, biometrických prvkov a bezpečnostných prvkov uložených v čipoch  v nových cestovných pasoch.

Celkové zhrnutie nákladov potrebných na vydávanie dokladov formátu Európskej únie a možných rizík

V rámci schváleného rozpočtu kapitoly Ministerstva vnútra SR boli v rokoch 2004-2005 vyčlenené finančné prostriedky na začatie vydávania osobných dokladov formátu EÚ k termínu v celkovej sume 1 226 561 tis. Sk. Na zabezpečenie komplexného riešenia vydávania osobných dokladov v zmysle odporúčania legislatívy Európskej únie sú vyčlenené pre kapitolu Ministerstvo vnútra SR  ďalšie finančné prostriedky na roky 2006 až 2008 v celkovej sume  2 899 943 tis. Sk.

Na zabezpečenie úlohy vydávania cestovných pasov s biometrickými údajmi, Ministerstvo vnútra SR  uplatnilo požiadavku na finančné prostriedky v celkovej výške 760 mil. Sk nad rámec prostriedkov uvažovaných na roky 2006-2008, schválených uznesením vlády SR číslo 582/2004. Pre kapitolu Ministerstvo vnútra SR boli navýšené na rok 2006 účelové finančné prostriedky o  200 mil. Sk. Pre informáciou uvádzame, že rozsah kapitálových výdavkov pre kapitolu MV SR na rok 2007 je v porovnaní s rokom 2006 nižší o cca 1 045 mil. Sk a z toho dôvodu nie je možné zabezpečiť dokrytie 560 mil. Sk na uvedený rok z rozpočtu kapitoly MV SR. 

S ohľadom na uvedené skutočnosti je potrebné uplatňovať požadované finančné krytie z dôvodu potreby pokračovania výberového konania a následného uzatvorenia zmluvného vzťahu s dodávateľom pri rokovaniach o východiskách rozpočtu verejnej správy na roky 2007.
 
Celkové finančné náklady Ministerstva vnútra SR na vydávanie nových osobných dokladov formátu EÚ vrátane zavedenia biometrických prvkov do cestovných pasov a výnosy zo správnych poplatkov sú uvedené v nasledujúcej tabuľke.

Sumárna tabuľka celkových nákladov na vydávanie osobných dokladov 
            tis. Sk
 	2004	2005*/	2006*/	2007	2008	Spolu	
Náklady na projekty	240 926 	692 349 	958 782 	    497 982	183 735 	2 573 774	
Náklady na čistopisy	98 698 	194 588 	268 115 	395 665 	395 665 	1 352 731	
Spolu	339 624 	886 937 	1 226 897 	893 647 	579 400 	3 926 505	
Náklady na biometriu 	 	 	200 000 	560 000 	 	760 000	
Náklady celkom	339 624 	886 937 	1 426 897 	1 453 647 	579 400 	4 686 505	
Správne poplatky	285 395 	567 615 	596 896 	900 600 	900 600 	3 251 106	
*/ bez výdavkov na mzdy a odvody zamestnancov NPC

V tejto súvislosti je potrebné konštatovať, že v prípade nezabezpečenia dostatočných finančných prostriedkov najneskôr do marca 2006, nebude možné ukončiť verejné obstarávania a zazmluvniť potrebné dodávky technológií, čistopisov biometrických pasových knižiek a súvisiacich služieb, čím vzniká  vážne riziko nesplnenia záväzku Slovenskej republiky voči Európskej únii.

Vyššie uvedené náklady nazahŕňajú náklady pre zabezpečenie vydávania diplomatických a služobných pasov, ktoré sú v kompetencii Ministerstva zahraničných vecí SR. Predpokladané náklady na strane Ministerstva zahraničných vecí SR by mali pokrývať náklady na telekomunikačné pripojenia, technické zariadenia, aplikačné programové vybavenie pre pracoviská na príjem žiadostí na vydanie cestovných dokladov na pracoviskách MZV SR a na nákup čistopisov diplomatických a  služobných pasov na MZV SR. 

Zabezpečenie čistopisov osobných dokladov formátu EÚ - vodičských a občianskych preukazov a obstarávanie čistopisov cestovných dokladov formátu EÚ s biometriou

1.	Obstarávanie čistopisov vodičských a občianskych preukazov formátu EÚ 

Ministerstvo vnútra SR vyhlásilo dňa 16. 4. 2005 verejnú súťaž na vodičské a občianske preukazy SR formátu EÚ. Súťaž bola uverejnená v Úradnom vestníku EÚ pod č. 2005/S 75-72444. Verejná súťaž bola zrušená, nakoľko ani jeden z uchádzačov nesplnil podmienky účasti vo vyhlásenej súťaži. Zrušenie súťaže bolo uverejnené vo Vestníku číslo 224 z  23. 11. 2005. Z dôvodu zrušenia verejnej súťaže bolo rozhodnuté, že občianske preukazy formátu EÚ sa budú vydávať od 1. 7. 2006. 

Dňa 31. 12. 2005 vyhlásilo Ministerstvo vnútra SR v Publikačnom vestníku EÚ ďalšiu verejnú súťaž na predmet obstarávania „Občianske preukazy Slovenskej republiky formátu Európskej únie a vodičské preukazy Slovenskej republiky formátu Európskej únie“. Súťažné podklady k verejnej súťaži  si prevzalo 18 záujemcov. Pôvodný dátum predloženia ponúk bol stanovený na 20. 2. 2006, ktorý bude posunutý z dôvodu uplatnenia námietky. Námietka  bola uplatnená ešte  v období pred predkladaním ponúk (námietka proti podmienkam uvedeným v súťažných podkladoch). Vzhľadom na vysoký finančný objem zákazky je možné predpokladať predkladanie námietok aj v ostatných častiach súťaže (napr. proti vylúčeniu uchádzača alebo proti výsledku vyhodnotenia ponúk), ktoré by spôsobili predlžovanie procesu verejného obstarávania. 

2.	Obstarávanie čistopisov cestovných dokladov formátu EÚ s biometriou

     Ministerstvo vnútra SR vyhlásilo 28. 1. 2006 v Publikačnom vestníku EÚ užšiu súťaž na predmet obstarávania „Cestovné doklady s biometrickými prvkami s dátovou stranou na báze hrubého polykarbonátu podľa normy ISO 7810, technické riešenie personalizácie cestovných dokladov s biometrickými prvkami a technické riešenie kontroly biometrických údajov v cestovných pasoch“. Lehota na predkladanie dokladov splňujúcich podmienky účasti bola určená na 6. 3. 2006. V tomto verejnom obstarávaní boli uplatnené zo strany záujemcov revízne postupy už v období pred predkladaním dokladov potvrdzujúcich splnenie podmienok účasti (žiadosť o nápravu proti podmienkam uvedeným v oznámení o vyhlásení metódy). Vzhľadom na vysoký objem zákazky je možné predpokladať predkladanie námietok aj v ostatných častiach súťaže (napr. proti vylúčeniu záujemcu, alebo uchádzača alebo proti výsledku vyhodnotenia ponúk), ktoré by spôsobili predlžovanie procesu verejného obstarávania.

Tabuľky
Tabuľka č. 1a MV SR –	Náklady na čistopisy osobných dokladov a príjmy štátneho rozpočtu zo správnych poplatkov v rokoch 2004 - 2005
Tabuľka č. 1b MV SR – 	Náklady na čistopisy osobných dokladov a príjmy štátneho rozpočtu zo správnych poplatkov v rokoch 2006 - 2008 
Tabuľka č. 2 MV SR –	Výdavky  na "Osobné doklady " na roky 2004 -2008